**Michael „Mike" E. Brown** (\* 5. jún 1965, Huntsville, Alabama, USA) je americký astronóm, profesor planetárnej astronómie a objaviteľ alebo spoluobjaviteľ dvoch trpaslíčich planét. Od roku 1997 pracuje v Kalifornskom technologickom inštitúte.

So spolupracovníkmi objavil veľa telies slnečnej sústavy, ktoré obiehajú po veľmi vzdialených dráhach (tzv. transneptúnskych telies), medzi nimi aj trpasličie planéty Makemake a Eris. Známým sa stal aj jeho spor so španielskym astronómom José Ortizom o objav trpasličej planéty Haumey, ktorý nakoniec Medzinárodná astronomická únia neprisúdila žiadnemu z nich.

Vzdelanie
---------

Narodil sa v Huntsville, kde v roku 1983 ukončil Virgil I. Grissom High School. Na Princetonskej univerzite potom pokračoval v štúdiu fyziky a získal titul A.B. Na Kalifornskej univerzite v Berkeley vyštudoval astronómiu, v ktorej roku 1990 získal titul M.Sc. a v roku 1994 Ph.D.

Objavy
------

Brown je medzi odbornou verejnosťou známym vďaka svojmu hľadaniu telies na vzdialených obežných dráhach okolo Slnka. Jeho tím objavil množstvo transneptúnskych objektov. Veľmi známym objavom sa stala trpasličia planéta 136199 Eris, ktorá je prvým objaveným transneptúnskym telesom väčším než Pluto. Podieľal sa aj na objave jej mesiaca Dysnomia. Významnými sú aj objavy planétok 90377 Sedna, o ktorej sa uvažuje, že je prvým pozorovaným telesom vnútornej časti Oortovho mračna komét, a 90482 Orcus.

### Spor o trpasličiu planétu Haumea

| Objavy |
| --- |
| **Transneptúnske objekty** |
| 50000 Quaoar(1) | 4. jún 2002 |
| 2002 VR128(1) | 3. november 2002 |
| 90377 Sedna(1) (2) | 14. november2003 |
| 90482 Orcus(1) (2) | 17. február 2004 |
| 2002 KX14(1) | 17. máj 2002 |
| 2003 OP32(1) (2) | 26. júl 2003 |
| 120347 Salacia(3) (4) | 22. september 2004 |
| 2004 TY364(1) (2) | 3. október 2004 |
| 2001 YH140(1) | 18. december 2001 |
| 2001 YJ140(1) (5) | 20. december 2001 |
| 136108 Haumea(1) (2) (6) | 28. december 2004 |
| 136472 Makemake(1) (2) | 31. marec 2005 |
| 136199 Eris(1) (2) | 8. január 2005 |
| Eris I Dysnomia(1) | 10. september 2005 |
| Haumea I Hiʻiaka(1) (2) | 26. január 2005 |
| Haumea II Namaka(1) (2) | 30. jún 2005 |
| **Iné objavy** |
| Sylvia I Romulus(7) | 30. jún 2005 |
| 1. spoluobjaviteľ Chad Trujillo
2. spoluobjaviteľ David L. Rabinowitz
3. spoluobjaviteľ Henry G. Roe
4. spoluobjaviteľ Kristina M. Barkume
5. spoluobjaviteľ Glenn Smith
6. Objav oficiálne nepripísaný
7. spoluobjaviteľ Jean-Luc Margot
 |

Brown a jeho tím pozorovali taktiež trpasličiu planétu Haumea, a to už asi 6 mesiacov pred tým, ako jej objav oznámil iný astronóm, Španiel José-Luis Ortiz Moreno z Observatória Sierra Nevada. 

Brown pôvodne uznal zásluhy Ortizovho tímu na objave. Neskôr však zistil, že tesne pred Ortizovym oznámením niekto cez internet prezeral jeho archívne súbory s údajmi o tom, na ktoré miesto sa zameriavali ich teleskopy v dobe, kedy sledovali Haumeu. Malo sa tak stať z IP adries, ktoré viedli do Ortizovho pracoviska, Instituto de Astrofísica de Andalucía, a to len týždeň potom, čo Brown publikoval abstrakt svojej správy pre nadchádzajúcu astronomickú konferenciu, kde chcel objav telesa oznámiť. Abstrakt obsahoval kódové označenie pozorovaného telesa, ktoré bolo rovnaké, ako označenie použité v archívnych súboroch s údajmi z ďalekohľadu, takže ho bolo možné vyhľadať pomocou internetového vyhľadávača. Ortiz na oznámenie tejto činnosti zareagoval tvrdením, že chyba bola na strane Browna, pretože objav telesa neoznámil hneď. 
Podľa Browna tento výrok odporuje uznávanej vedeckej praxi, kedy každý výskum musí byť najprv detailne overovaný, pokiaľ s ním nie je jeho autor spokojný. Až potom ho predloží na hodnotenie kolegom a až nakoniec verejne oznámi. Minor Planet Center však na uznanie objavu postačujú len také údaje, ktorá umožnia dostatočne presne stanoviť obežnú dráhu objaveného telesa, čo Ortiz splnil, a navyše ešte dodal jeho ďalšie predobjavné snímky.

Vtedajší riaditeľ andaluského inštitútu, José Carlos del Toro, sa od Ortiza dištancoval s tým, že každý z  výskumníkov nesie za svoje jednanie vlastnú zodpovednosť.

Medzinárodná astronomická únia (IAU) žiadneho objaviteľa nezmieňuje, ale ako miesto objavu uvádza Observatórium Sierra Nevada. Pri pomenovaní telesa však dala prednosť návrhu Brownovho tímu pred Ortizovým, ktorý presadzoval názov Ataecina. Teleso teda bolo pomenované po havajskej bohyni zrodenia Haumea.

### Iné objavy

V roku 2001 Michael Brown spolu s belgickým astronómom Jean-Luc Margotom objavil prvý z dvoch známych mesiacov planétky 87 Sylvia, neskôr pomenovaný Romulus.

V roku 2005 Brown so svojim tímom objavil, že okolo trpasličej planéty Haumea obiehajú dva mesiace, ktoré boli pomenované podľa mytologických dcér bohyne Haumey Hiʻiaka a Namaka.

Pocty a ocenenia
----------------

Časopis Time Browna menoval medzi 100 najvplyvnejšími ľuďmi roku 2006. V roku 2007 získal Feynmanovu cenu, ktorú každoročne udeľuje Kalifornský technologický inštitút.

Osobný život
------------

1. marca 2003 sa oženil s Diane Binneyovou. 7. júla 2005 sa im narodila dcéra, Lilah Binneyová Brownová.

Referencie
----------

1. 1 2  Michael Brown. *Curriculum vitae* [online]. [Cit. 2006-08-25]. Dostupné online.
2. ↑  MICHAEL BROWN. *The electronic trail* [online]. [Cit. 2006-08-25]. Dostupné online.
3. ↑  
Dennis Overbye. One Find, Two Astronomers: An Ethical Brawl. *New York Times*, 2005-09-13. Dostupné online [cit. 2006-08-25].
4. ↑  
Rachel Courtland. *Controversial dwarf planet finally named 'Haumea'* [online]. [Cit. 2009-01-12]. Dostupné online.
5. ↑   *Rubble-Pile Minor Planet Sylvia and Her Twins* [online]. Evropská jižní observatoř, [cit. 2009-01-17]. Dostupné online. Archivované 2009-02-08 z originálu. (anglicky)
6. ↑  LEMONICK, Michael D.. Mike Brown: Pluto's Worst Nightmare. *Time*, 2006-04-30. Dostupné online [cit. 2006-08-25].  Archivované 2010-01-07 na Wayback Machine
7. ↑  Michael Brown. *Mike and Diane's Fabulous Wedding Web Page* [online]. [Cit. 2006-08-25]. Dostupné online.
8. ↑  Michael Brown. *Lilah Binney Brown* [online]. [Cit. 2006-08-25]. Dostupné online.

* WILKINSON, Alex. The Tenth Planet. *The New Yorker*, 2006-07-24, s. 50.
* *Tento článok je čiastočný alebo úplný preklad článku Michael E. Brown na českej Wikipédii.*

Externé odkazy
--------------


|  |  |
| --- | --- |
| Portal | Astronomický portál |

* Stránky Michaela Browna

Autoritné údaje: * GND: 1023506793
* Google Scholar: 6Z9Fo7sAAAAJ
* ISNI: 0000 0000 3625 4927
* LCCN: n2006094700
* ORCID: 0000-0002-8255-0545
* VIAF: 56047546
* WorldCat: lccn-n2006094700